b'\n_START_ARTICLE_\nAndrej Likar (duhovnik)\n_START_SECTION_\n\xc5\xbdivljenjepis\n_START_PARAGRAPH_\nLikar je \xc5\xa1ole obiskoval v Idriji in Ljubljani, kjer je tudi \xc5\xa1tudiral teologijo in bil 1851 posve\xc4\x8den v duhovnika. Sprva je bil kaplan v Dragi, Spodnji Sorici, Cerknici in Starem Logu in nazadnje duhovnik v Polomu.\n_START_SECTION_\nLiterarno delo\n_START_PARAGRAPH_\nLikar je svoja prva dela sonet Zdihljaj domovini in legendo Sv. Magdalena na Gori objavil 1848 v Novicah ( N 1848 \xc5\xa1t. 4, 11.) Po mar\xc4\x8dni ustavi je zapel Pozdrav Sloveniji (N 1848, \xc5\xa1t. 22), ker\xc2\xa0\xc2\xbbk narodnosti odprta Slovencem je pot\xc2\xab. Novice (N 1848, \xc5\xa1t. 27) so prinesle \xc5\xa1e Hvalo petja, \xc4\x8dasopis Vede\xc5\xbe (1849\xe2\x80\x931850) pa ve\xc4\x8d pesmic in povestic. V \xc4\x8dasu \xc5\xa1tudija teologije je poslovenil iz ilirskega (ilir\xc5\xa1\xc4\x8dina/ lingua Illyrica, illyrische Sprache), igri Juran in Sofija ali Turki pri Sisku in \xc5\xa0tepan \xc5\xa0ubic ali Bela IV. na Horva\xc5\xa1kem (Dve igri za slovensko gledi\xc5\xa1\xc4\x8de, Lj. 1850) in Venec lepih molitev pri sv. ma\xc5\xa1i in drugih raznih prilo\xc5\xbenostih (Celovec 1852). Metelkova predavanja o starosloven\xc5\xa1\xc4\x8dini (1850/1851) so mu poostrila \xc4\x8dut za jezik, da je pozneje zbiral lepe ljudske izraze (N 1852, \xc5\xa1t. 61, 62; 1856, \xc5\xa1t. 4, 6, 32). V Novicah (1859, \xc5\xa1t. 45, 43) podal Nauk, kako se nareja soln\xc4\x8dna ura na zid. Dalje je objavil dva opisa krajev: Sorica in Sori\xc4\x8danje (Koledar\xc4\x8dek slovenski 1856) in Cerknica in njena okolica (N 1863, \xc5\xa1t. 18\xe2\x80\x9324) in sodeloval pri Len\xc4\x8dkovem Slovenskem romarju (Lj. 1857, 1858) in pri 3. natisu Stoletne pratike, (Lj. 1860). V Sorici je napisal svoj najve\xc4\x8dji spis Sveti zakon. Kaj je in odkod in katere dol\xc5\xbenosti naklada (Celovec 1856).'